钦定古今图书集成/明伦汇编/闺媛典/第001卷 > 《仪礼》 > 《昏礼》
## 钦定古今图书集成/明伦汇编/闺媛典/第001卷 > 《仪礼》 > 《昏礼》

“女子许嫁，笄而醴之”，称字。

〈注〉许嫁，已受纳征礼也。笄女之礼，犹冠男也。使主妇、女宾执其礼。

妇入三月，然后祭行。

〈注〉入夫之室，三月之后，于祭乃行。谓助祭也。

庶妇则使人醮之，妇不馈。

〈注〉庶妇，庶子之妇也。使人醮之，不飨也。酒不酬酢曰醮。亦有脯醢，适妇酌之以醴，尊之，庶妇酌之以酒，卑之，其仪则同。不馈者，共养，统于适也。

父送女，命之曰：“戒之敬之，夙夜毋违命！”

〈注〉夙，早也。早起夜卧。命，舅姑之教命。

母施衿《结帨》，曰：“勉之敬之，夙夜无违宫事。”

〈疏〉释曰：“宫事，谓姑命妇之事。”

庶母及门内施鞶，申之以父母之命，命之曰：“敬恭听，
宗尔父母之言。夙夜无愆，视诸衿鞶。”

〈注〉庶母，父之妾也。鞶，鞶囊也，所以盛帨巾之属。